Bfn-tienermoord: Verdagte was uit op borgtogNoeline Koekemoer. Foto: Verskaf Kapt. Chaka Marope, polisiewoordvoerder, het aan Maroela Media gesê die 38-jarige verdagte het Vrydag in die Bloemfontein-landdroshof verskyn. Die hof het gehoor dat hy vroeër op borg vrygelaat is nadat hy van huisbraak aangekla is. Sy borg is Vrydag teruggetrek. Hy bly in aanhouding tot sy volgende hofverskyning. Noeline se liggaam is op 7 April in ŉ plas bloed op haar slaapkamervloer deur haar ma, Natasha Mans, aangetref. Noeline en haar ma het in ŉ woonstel op ŉ kleinhoewe in Bainsvlei gewoon. Sy is vermoedelik verwurg. Dennis Castens, ŉ familievriend, het vroeër aan Maroela Media gesê die man wat in hegtenis geneem is, is ŉ werker wat voorheen op die kleinhoewe gewerk het waar Noeline vermoor is. Marope kon dit egter nie bevestig nie en het gesê dit sal deel uitmaak van die ondersoek. Lees alle vorige berigte oor die saak op Maroela Media.